Ruusualttari
Eroan teistä,
 sillä olen teitä enemmän.

 Olen hämärässä
 temppelin papitar,
 vihitty vartioimaan
 tulevaisuuden tulta;
 astun ulos luoksenne
 tuoden ilon sanoman:
 Jumalan valtakunta alkaa.

 Ei Kristuksen
 kuihtuva valta;
 ei, korkeammat, kirkkaammat
 ihmisolennot
 astuvat alttarin ääreen
 tuoden kiitollisuutensa,
 ylimaallisen tuoksuvan,
 juovuttavan.

 Alttari on
 kuin Jumalan huokaus,
 peittäkää se ruusuin,
 niin että näkyy vain kauneuden vuori.
 Kevyesti
 on hetken henki istuva sillä
 juoden
 hauraasta kultaisesta lasista
 hetken maljan.

Edith Södergran
Runot
Uuno Kailas